**בורגראנץ'** היא רשת מזון מהיר ישראלית, המציעה בעיקר ארוחות המבורגר הכוללות מנת המבורגר בלחמנייה עם שתייה ותוספות שונות. המתחרות העיקריות של החברה הן הרשתות האמריקאיות "מקדונלד'ס" ו"ברגר קינג". נכון לאפריל 2022, הרשת מונה 64 סניפים מקרית שמונה ועד אילת.

היסטוריה
--------

### הקמת הרשת

בשנת 1972 נפתח הסניף הראשון של "בורגראנץ'" ברחוב בן-יהודה 21 בתל אביב על ידי בארי סקופ, דרום אפריקאי שקיבל את ההשראה ממסעדות המבורגרים בדרום אפריקה שנקראו Burger Ranch. באותה שנה פעלה בישראל רשת המבורגרים מתחרה אחת - וימפי. תוך זמן קצר פתחה הרשת 5 סניפים נוספים באמצעות זכיינים. הסניפים הנוספים היו ממוקמים במגדל שלום, חוף הילטון, כיכר העצמאות בנתניה (סניף שהוקם על ידי עולה חדש מדרום אפריקה, סיריל סוסמן), ובתחנות הדלק של פז בקריית אונו ובאבו כביר. בעקבות מלחמת יום הכיפורים והמיתון הכלכלי, נקלעה הרשת לקשיים ונסגרה. כעבור מספר שנים החלו רון לפיד (אחד מהעובדים הראשונים של הרשת) ובארי סקופ להקים את הרשת מחדש, כשותפים שווים.

בשנת 1981 הפעילה הרשת 7 סניפים, שלושה בתל אביב, סניף ברעננה, ברמת השרון ובקריית ביאליק. הרשת התרחבה במהירות בשנות ה-80 וב־1984 כבר הפעילה 23 סניפים בכל רחבי הארץ. בשנת 1986 ניהלה חברת דלק משא ומתן לרכישת הרשת, שלא יצאה לפועל. בשנת 1989 פתחה הרשת את הסניף ה-50 שלה וניהלה משא ומתן על פתיחת סניף בארצות הברית. בשנת 2002 שוב ניסתה להיכנס לארצות הברית, כרשת כשרה הפונה לקהל היהודי.

### בשנות ה-90

בשנת 1994 רכשה חברת "טעם ישראל" (היום כרמית תעשיות ממתקים) 34% ממניות הרשת. בשנת 1995 חתמה הרשת על הסכם עם אלון חברת הדלק לישראל על הקמת סניפים בתחנות הדלק של החברה, אך שנתיים אחר כך רכשה חברת פז כ-60% מהמניות של הרשת, על פי שווי חברה של כ-9 מיליון דולר. פז רכשה את כל המניות של בארי סקופ וחברת "טעם ישראל". הרכישה בוצעה כחלק מתוכניתה של חברת פז להיכנס לתחום הקמעונאות בתחנות התדלוק שלה. במסגרת זו הוקמה גם רשת חנויות הנוחות YELLOW.

בשנת 1998 הפעילה הרשת 74 סניפים. בנוסף החלה במשא ומתן על מיזוג עם רשת ברגר-קינג ישראל, שהייתה אז בשליטת משולם ריקליס. באותה שנה החלה למכור גם מוצרים של דאנקן דונאטס, ונקניקיות של רשת ניית'נ'ס פיימוס.

בשנת 1999 החליפה את קוקה קולה ישראל כספקית משקאות, וחתמה על הסכם בלעדיות עם חברת טמפו משקאות, למכירת המותג פפסי. באותה שנה גם החלה לפתוח סניפים בתוך תחנות הדלק של פז. בנוסף נכנסה למגזר הערבי, כשפתחה סניף בסח'נין. כעבור שנה חזרה לעבוד עם קוקה קולה, על פי הודעת הרשת עקב העדפה של הצרכנים והזכיינים.

### בשנות ה-2000

בינואר 2001 רכשה חברת פז מרון לפיד 26% מהמניות שעוד החזיק, לפי שווי חברה של 10 מיליון דולר, והחזיקה 100% מהבעלות.

בפברואר 2003 נכנסה בורגראנץ' למשא ומתן לרכישת רשת ברגר קינג, לאחר שנכנסה להקפאת הליכים. לאחר שהגישה את ההצעה הגבוהה בהליך התמחרות, הודיעה על רכישת ברגר קינג תמורת 30 מיליון שקל. אולם הממונה על ההגבלים העסקיים, דרור שטרום, לא אישר את העסקה עקב הפגיעה בתחרות בענף.

בדצמבר 2005 רכש איש העסקים יוסי חושינסקי, מבעלי רשת טיב טעם, את רשת בורגראנץ' מחברת פז תמורת כ-40 מיליון שקל. חושינסקי מינה את אחיו רמי אלעד למנכ"ל הרשת.

באוגוסט 2008, לאחר שהרשת נקלעה לקשיים כלכליים, היא נמכרה לקבוצת "אורגד אחזקות" (שהייתה בעלי ברגר קינג באותה תקופה) תמורת 25 מיליון ש"ח. בסוף אוקטובר 2008 אישרה הממונה על ההגבלים העסקיים את עסקת המכירה.

### בעשור השני של המאה ה-21

במאי 2010 החליטה אורגד אחזקות, שבבעלותה הן הרשת בורגראנץ' והן הרשת המתחרה בורגר קינג (שמאז הספיקה לחזור לישראל כעבור חמש שנים) לאחד את סניפיה תחת המותג בורגראנץ', ובכך גדלו מספר סניפי בורגראנץ' ל-107 בכל רחבי הארץ (ברגר קינג הושקה מחדש בישראל בשנת 2015 תחת זיכיון של פייר בסנינו). באוקטובר 2011 זכתה הרשת במכרז להפעלה בלעדית של אזור המסעדה במתחם הדיוטי פרי בנמל התעופה בן-גוריון, ובכך גדל מספר סניפיה ל-109: האחד נמצא באולם "שחקים" הפתוח לציבור הרחב, והשני באזור הדיוטי פרי. ביוני 2019 הפסידה בורגראנץ' במכרז מתחמי ההסעדה של רשות שדות התעופה, ובסוף 2019 צפויה הזוכה מקדונלד'ס להשיב את פעילותה במקום, 7 שנים לאחר ההפסד במכרז הקודם לטובת בורגראנץ'.

בשנת 2016 החל שיתוף פעולה בין רשת "בורגראנץ'" לרשת "קופיקס", במסגרתו הוקמו סניפי "קופיקס" בתוך סניפי "בורגראנץ'".

בשנת 2019 השיקה רשת בורגר ראנץ' המבורגר טבעוני שפותח בשילוב חברת "טבע דלי".

תפריט
-----

מנת הדגל המזוהה עם הרשת היא ההמבורגר ה"ספרדי". ההמבורגר כולל קציצת בשר עם רוטב ספרדי חריף או פיקנטי בשילוב חמוצים ובצל כבוש.

פריטים נוספים בתפריט, הייחודים לרשת הם ה"שוקופאי" (בצק מטוגן ממולא בקרם שוקולד), צ'יפס ה"זיגזג" וגם רוטבי "ברביקיו" ו"אלף האיים".

המנה הסטנדרטית הנמכרת ברשת היא ארוחת ה"ראנץ'" שכוללת המבורגר עם ירקות, צ'יפס ושתייה. בין היתר רשת בורגראנץ' מזוהה עם ארוחת "הקומבינה" שכוללת ארוחה ממבחר מנות ההמבורגר, בתוספת צ'יפס, נקניקיות, טבעות בצל ושתייה. המנה מיועדת לשניים עד ארבעה אנשים.

במסעדות הרשת נמכרות מנות לילדים הכוללות המבורגר, חטיפי עוף או נקניקייה, צ'יפס ושתייה.

לרשת מגוון של כריכים וסלטים ששווקו עם גידול הביקוש לאוכל בריא, החל משנת 2006. בשנת 2012 הודיעה הרשת כי היא נכנסת לתחום ה"פרימיום" והחלה לשווק מנה בשם "ראנץ' סטייק אנטריקוט", אשר מורכבת מ־100% בשר אנטריקוט.

את מרבית מוצרי היסוד עבור הרשת מייצרת אסם. בנוסף, קיימים סניפים גם של ראנץ' קפה – בית קפה חלבי עם קינוחים מתוקים ושתייה.

גלריה
-----

* לוגו קודם של בורגראנץ'לוגו קודם של בורגראנץ'
* הלוגו הקודם של בורגראנץ'הלוגו הקודם של בורגראנץ'
* סניף ראנץ' קפה בדיוטי פרי, נתב"גסניף ראנץ' קפה בדיוטי פרי, נתב"ג
* סניף משולב של בורגראנץ' וקופיקס במתחם "שער העיר" בהרצליהסניף משולב של בורגראנץ' וקופיקס במתחם "שער העיר" בהרצליה
* , ההמבורגר הגדול של רשת בורגראנץ'ראנץ' בגדול
* המהדורה המוגבלת שיצאה ביום העצמאות 2018ראנץ' בפיתה

קישורים חיצוניים
----------------

ויקישיתוף מדיה וקבצים בנושא **בורגראנץ'** בוויקישיתוף
* 

* אתר האינטרנט הרשמי של בורגראנץ'
* קובי בן-שמחון, בורגראנץ': עלייתה ונפילתה של הקציצה החלוצה, באתר הארץ, 22 באוגוסט 2008

הערות שוליים
------------

1. ↑  אודות - בורגראנץ' הכי ישראלי, באתר בורגראנץ' הכי ישראלי, ‏20 באפריל 2020
2. 1 2  מיכל עצמון, ביג מק, מעריב, 20 בדצמבר 1988
3. ↑  בורגר ראנץ - מזון מהיר - שירות עצמי בשיטה אמריקאית, מעריב, 22 ביוני 1973
4. ↑  פרסומת לבורגר ראנץ, "העולם הזה", גיליון 2265 מ-28 בינואר 1981, עמוד 12
5. ↑  קח המבורגר בבורגר ראנץ וקבל חדשות חינם, חדשות, 4 בספטמבר 1984
6. ↑  מיכל הולצמן, מו"מ מתקדם, לרכישת רשת בורגר־ראנץ ע"י דלק־השקעות, מעריב, 8 בדצמבר 1986  
 מיכל הולצמן, נכשל מו"מ למכירת רשת בורגר ראנץ' ל"דלק", מעריב, 4 בינואר 1987
7. ↑  בורגר ראנץ מנהלת מרמ לפתוח סניף לרשת בארה"ב, מעריב, 14 באוגוסט 1989
8. ↑  סקירת עיתונים >> ידיעות אחרונות, ‏ידיעות אחרונות: רשת בורגר-ראנץ' במגעים להקמת 5 סניפים בארה"ב, באתר גלובס, 8 בדצמבר 2002
9. ↑  שי שלו, ‏טעם ישראל תרשום רווח של כ-2.5 מ' ש' ממכירת חלקה בבורגר ראנץ', באתר גלובס, 7 בספטמבר 1997
10. ↑  מאת זהבה דברת, ‏הושלמה העיסקה למכירת השליטה בבורגר ראנץ' לפז לפי שווי של 9 מיליון דולר, באתר גלובס, 10 בספטמבר 1997
11. ↑  זהבה דברת, ‏מגעים לשינויי בעלות בבורגר ראנץ', באתר גלובס, 26 באוגוסט 1997  
 מאת יצחק דנון וזהבה דוברת, ‏אושרה מכירת השליטה בבורגר ראנץ' לפז: ביהמ"ש דחה בקשת חב' אלון למנוע העיסקה, באתר גלובס, 29 בספטמבר 1997
12. ↑  זהבה דברת, ‏חלומות פז: מזללות בתחנות דלק, באתר גלובס, 9 בספטמבר 1997
13. ↑  ורד שרון-ריבלין, ‏בורגר-ראנץ' בקמפיין טלוויזיה בשידור חי, באתר גלובס, 9 ביולי 1998
14. ↑  שי שלו, ‏"וופר" ו"ראנץ'" מתמזגים לקציצה בשווי 30 מיליון דולר, באתר גלובס, 28 בספטמבר 1998
15. ↑  זהבה דברת, ‏שיתוף פעולה ראשון בין דנקן דונטס ובורגר ראנץ', באתר גלובס, 11 באוגוסט 1998
16. ↑  זהבה דברת, ‏שיתוף פעולה בין בורגר ראנץ' לרשת הנקניקיות האמריקנית נייתנ'ס, באתר גלובס, 14 בדצמבר 1998  
 נייתנ'ס בבורגר ראנץ', באתר גלובס, 9 במרץ 1999
17. ↑  זהבה דברת, ‏בורגר ראנץ' עוזבת את קוקה-קולה; חתמה הסכם בלעדיות עם טמפו, באתר גלובס, 28 בינואר 1999
18. ↑  זהבה דברת, ‏שת"פ שיווקי בין בורגר ראנץ' ופפסי בהיקף כמיליון דולר, באתר גלובס, 26 ביולי 1999
19. ↑  זהבה דברת, ‏בורגר ראנץ' חנכה סניף משולב בחנות נוחות של פז, באתר גלובס, 25 במאי 1999  
 ורד שרון-ריבלין, אסנת כותן, ‏בורגר ראנץ' אקספרס. באתר גלובס, 14 ביוני 2000
20. ↑  אסנת כותן, ‏בורגר ראנץ' במיגזר הערבי. באתר גלובס, 16 במאי 2000
21. ↑  ורד שרון-ריבלין, ‏קוקה קולה חוזרת לבורגר ראנץ', באתר גלובס, 24 בפברואר 2000
22. ↑  ורד שרון-ריבלין, ‏פז השלימה את רכישת בורגר-ראנץ': רכשה מרון לפיד 26% מהמניות לפי שווי של 10 מיליון דולר, באתר גלובס, 25 בינואר 2001
23. ↑  ורד שרון-ריבלין, ‏מקדונלדס ובורגראנץ' צפויות לסגור 25 סניפי ברגר קינג אם יקנו את הרשת, באתר גלובס, 19 בפברואר 2003
24. ↑  ורד שרון-ריבלין, ‏בורגר ראנץ' הגישו ההצעה הגבוהה בהתמחרות ברגר קינג: 30 מיליון שקל במזומן, באתר גלובס, 19 ביוני 2003
25. ↑  ורד שרון-ריבלין, ‏שטרום דחה את בקשת המיזוג של בורגר-ראנץ' וברגר קינג, באתר גלובס, 17 באוגוסט 2003
26. ↑  שמואל דקלו, ‏בורגר ראנץ תערער על החלטת שטרום לא לאשר לה רכישת ברגר קינג, באתר גלובס, 23 בספטמבר 2003
27. ↑  ורד שרון-ריבלין, ‏יוסי חושינסקי, מבעלי טיב טעם, רוכש את רשת בורגראנץ' מפז ב-40 מיליון ש", באתר גלובס, 29 בדצמבר 2005
28. ↑  סיון קלינגבייל, יוסי חושינסקי ממנה את אחיו רמי אלעד למנכ"ל זמני של בורגראנץ', באתר TheMarker‏, 16 בינואר 2006
29. ↑  הילה רז, פז: קיימות אינדיקציות ברורות לפיהן בורגראנץ' עתידה להפסיק לפעול בימים הקרובים, באתר TheMarker‏, 14 באוגוסט 2008
30. ↑  אורה קורן, רונית קן אישרה את רכישת בורגראנץ' ע"י ברגר קינג, באתר הארץ, 27 באוקטובר 2008
31. ↑  עדי דברת-מזריץ‏, הוופר יורד מהארץ, באתר וואלה!‏, 9 במאי 2010
32. ↑  ענת ביין-לובוביץ', ‏מותג המזון המהיר ברגר קינג חוזר לפעול בישראל, באתר גלובס, 21 ביוני 2015
33. ↑  זוהר בלומנקרץ, TheMarker‏, לידיעת הטסים מנתב"ג: בורגראנץ' במקום מקדונלד'ס, באתר וואלה!‏, 2 באוקטובר 2011
34. ↑  אורנה יפת ונורית קדוש, דיל של המבורגר וקפה: בורגראנץ' וקופיקס משתפות פעלה, באתר כלכליסט, 27 בינואר 2016
35. ↑  מיכל רז-חיימוביץ', ‏"כל השחקנים הגדולים מבינים שקהילת הטבעונים היא מנוע צמיחה שאי-אפשר להתעלם ממנו יותר", באתר גלובס, 29 באוגוסט 2019